На основу члан 15. Закона о локалним изборима („Службени гласник РС“, бр. 129/07, 34/10 – одлука УС, 54/11, 12/20, 16/20-аутентично тумачење и 68/20),

Изборна комисија општине Жабари, на седници одржаној 13.05. 2020. године, донела је

**Р Е Ш Е Њ Е**

**О ИЗМЕНИ ДАТУМА У СВИМ АКТИМА ИЗБОРНЕ КОМИСИЈЕ У ПОСТУПКУ СПРОВОЂЕЊА ИЗБОРА ЗА ОДБОРНИКЕ СКУПШТИНЕ ОПШТИНЕ ЖАБАРИ, РАСПИСАНИХ ЗА 21. ЈУН 2020. ГОДИНЕ**

1. У свим актима Изборне комисије општине Жабари који су донети у поступку спровођења изборних радњи у спровођењу избора за одборнике Скупштине општине Жабари, расписаних за 26. април 2020. године, Одлуком о расписивању избора за одборнике скупштине градова и скупштина општина у Републици Србији („Службени гласник РС“, број 19/20), дана 4. марта 2020. године до доношења Решења о прекиду изборних радњи у спровођењу избора за одборнике Скупштине општине Жабари, дана 16.марта 2020. године („Службени гласник општине Жабари“, бр.3/20) а на основу Одлуке о проглашењу ванредног стања („Службени гласник РС“, број 29/20), Уредбе о мерама за време варедног стања („Службени гласник РС“, број 31/20), и Одлуке о измени Одлуке о расписивању избора за одборнике скупштине градова и скупштине општина у Републици Србији („ Службени гласник РС“, бр. 68/20), речи „26. април 2020. године“ замењују се речима „21. јун 2020. године“.

2. Ово решење објавити на сајту општине Жабари.

О б р а з л о ж е њ е

Одлуком о проглашењу ванредног стања, коју су 15. марта 2020. године донели заједно председник Републике, председник Народне скупштине и председник Владе, проглашено је ванредно стање на територији Републике Србије.

Влада је, на основу члана 200. став 6. Устава Републике Србије, уз супотпис председника Републике, 16. марта 2020. године донела Уредбу о мерама за време ванредног стања. Уредба је ступила на снагу даном објављивања у „Службеном гласнику Републике Србије“, 16. марта 2020. године.

Чланом 5. наведене Уредбе прописано је да се њеним ступањем на снагу прекидају све изборне радње у спровођењу избора за народне посланике, посланике Скупштине Аутономне покрајине Војводине и одборнике скупштина општина и градова који су расписани за 26. април 2020. године и да ће време наставка спровођења изборних радњи бити установљено одлуком о престанку ванредног стања, када се за то стекну услови.

У складу са наведеним, Изборна комисија општине Жабари, као орган који спроводи поступак избора за одборнике Скупштине општине Жабари, донела је решење о прекиду изборних радњи, за време док траје ванредно стање, с тим да ће се изборни процес, укључујући и рокове за вршење изборних радњи, наставити у складу са одлуком о престанку ванредног стања, што ће бити уређено посебним актом Изборне комисије општине Жабари.

Председница Народне скупштине Републике Србије је 10. маја 2020. године донела Одлуку о измени Одлуке о расписивању избора за одборнике скупштине градова и скупштине општина у Републици Србији („ Службени гласник РС“, бр. 68/20) која је истог дана ступила на снагу, објављивањем у „Службеном гласнику Републике Србије“. Овом одлуком, као датум одржавања избора за одборнике скупштине градова и скупштине општина одређен је 21. јун 2020. године.

У складу са наведеним Изборна комисија општине Жабари, као орган надлежан за спровођење поступка избора за одборнике Скупштине општине Жабари, донела је решење како је наведено у диспозитиву.

**Упутство о правном средству:** Против овог решења може се поднети приговор Изборној комисији општине Жабари у року од 24 часа од часа доношења Решења.

Број: 013-22/2020-01

Датум: 13.05.2020.године

Жабари

**ИЗБОРНА КОМИСИЈА ОПШТИНЕ ЖАБАРИ**

**ПРЕДСЕДНИК**

**адв. Небојша Мисић, с.р.**